2.3 การประกอบธุรกิจของแต่ละสายผลิตภัณฑ์

ธุรกิจแผ่นพื้นและเสาเข็มคอนกรีตอัดแรง

(1.1) ลักษณะของผลิตภัณฑ์

ผลิตภัณฑ์หลักๆของบริษัทประกอบด้วย :

1. แผ่นพื้นคอนกรีต

แผ่นพื้นสำเร็จรูป DCON เป็นแผ่นคอนกรีตอัดแรงท้องเรียบรูปหน้าตัดเหมือนแผ่นกระดาน กว้าง 35
ซม. หนา 5 ซม. เมื่อใช้งานนำมาวางชิดติดกันแล้วเทคอนกรีตทับหน้า โดยตัวแผ่นพื้น DCON
นอกจากจะทำหน้าที่เป็นแบบหล่อแล้วยังทำหน้าที่เป็นส่วนหนึ่งของโครงสร้างช่วยรับน้ำหนักรวมเป็นเนื้อเดียวกันกับคอนกรีตทับหน้าอีกด้วย
นอกจากนี้บริษัทยังมีบริการผลิตแผ่นพื้นขนาดความกว้าง 30 ซม. หนา 5 ซม.
สำหรับลูกค้าบางรายที่มีความต้องการเป็นพิเศษ

แผ่นพื้นสำเร็จรูป DCON เหมาะกับงานก่อสร้างอาคาร ทั้งอาคารเรียน คอนโดมิเนียม สำนักงาน
โรงเรียน ทาวน์เฮาส์และบ้านเดี่ยวพักอาศัยทั่วไป
ทำให้ก่อสร้างได้อย่างรวดเร็วและประหยัดค่าใช้จ่าย อีกทั้งมั่งคงแข็งแรงสวยงาม

แผ่นพื้นสำเร็จรูป DCON แบ่งเป็น

1.  แผ่นพื้นท้องเรียบ เหมาะสำหรับโครงสร้างที่มีช่วงกว้างระหว่างคานสำหรับวางแผ่นพื้น
    (Span) ไม่เกิน 4.20 เมตร

2.  แผ่นพื้นลอนโค้ง ถูกค้นคิดขึ้นมาเพื่อใช้งานสำหรับโครงสร้างที่มีช่วง Span ระหว่าง 4.20 –
    5.00 เมตร ซึ่งมีคุณสมบัติพิเศษในการรองรับช่วงพาด (Span)
    ที่ยาวขึ้นจึงสามารถนำไปใช้กับโครงสร้างที่ไม่สะดวกมีค้ำยัน

3.  แผ่นพื้นลอนเหลี่ยม ถูกพัฒนาขึ้นมาโดยมีคุณสมบัติใกล้เคียงกับแผ่นพื้นลอนโค้ง
    แต่มีพื้นผิวด้านท้องเว้าเป็นรูปเหลี่ยมลบมุม

  []

แผ่นพื้นสำเร็จรูป DCON ได้ผ่านการรับรองระบบบริหารคุณภาพมาตรฐานสากล ISO 9001: 2008
จาก บริษัท เอสจีเอส (ประเทศไทย) จำกัด

สิทธิหรือข้อจำกัดในการประกอบธุรกิจ

สิทธิประโยชน์จากการส่งเสริมการลงทุน

บริษัทได้รับบัตรส่งเสริมการลงทุนสำหรับแผ่นพื้น เลขที่ 1089/2540
จากคณะกรรมการส่งเสริมการลงทุน (BOI) และได้รับสิทธิประโยชน์
ตามพระราชบัญญัติส่งเสริมการลงทุน พ.ศ.2520 ทั้งนี้บริษัทได้รับการยกเว้นภาษีเงินได้ 100%
ตั้งแต่ 19 มกราคม 2539 ถึง 18 มกราคม 2548
หลังจากนั้นบริษัทจะยังได้รับการยกเว้นภาษีเงินได้ 50% ตั้งแต่ 19 มกราคม 2548 ถึง 18
มกราคม 2553 ดังนั้นสำหรับปี 2553
ทางบริษัทจะไม่ได้รับการยกเว้นภาษีจากการสิ้นสุดสิทธิประโยชน์จากการส่งเสริมการลงทุน

2. เสาเข็มคอนกรีต

เสาเข็มเป็นวัสดุก่อสร้างที่ใช้เป็นส่วนที่รับน้ำหนักของอาคาร หรือโครงสร้างได้ โดยอาศัยกลไกของ
(1) ความฝืดหรือแรงเสียดทาน เกิดที่ผิวเสาเข็มสัมผัสกับดินที่ล้อมรอบ และ (2)
แรงแบกทานที่ปลายเสาเข็ม
โดยน้ำหนักจากอาคารที่ถ่ายลงฐานรากจะถ่ายต่อลงไปยังเสาเข็มซึ่งวางอยู่บนชั้นดินแข็ง

จากการสำรวจตลาดและเพื่อให้ได้กลุ่มลูกค้าเดียวกันกับลูกค้าแผ่นพื้น
บริษัทได้เลือกผลิตเฉพาะเสาเข็มบ้านพักอาศัยเท่านั้น โดยมี 3 ขนาด คือ

1.  รูปตัวไอ-18 สำหรับบ้านชั้นเดียว หรือ รั้ว หรือ บ้าน 2 ชั้น เช่น บ้านเอื้ออาทร
    โดยมีกำลังการผลิตเต็มที่วันละ 1,800 ม.

2.  รูปตัวไอ-22 สำหรับบ้าน 2 ชั้น กำลังการผลิตเต็มที่วันละ 5,100 ม.

3.  รูปตัวไอ-26 สำหรับทาวน์เฮาส์ 3 ชั้น หรือ อาคารพาณิชย์ (หรืออาคารโรงงาน)
    กำลังการผลิตเต็มที่วันละ 2,100 ม.

เสาเข็มคอนกรีตของบริษัทได้ผ่านการรับรองระบบบริหารคุณภาพมาตรฐานสากล ISO 9001: 2008
จาก บริษัท เอสจีเอส (ประเทศไทย) จำกัด เช่นกัน

  []

3. บล็อคกันความร้อน ดีคอนบล็อค

คอนกรีตมวลเบาดีคอน เป็นคอนกรีตมวลเบาสีเทาระบบ CLC (Cellular Lightweight
Concrete) มีคุณสมบัติน้ำหนักเบา ป้องกันความร้อน กันเสียงใกล้เคียงกันกับคอนกรีตมวลเบาสีขาว
AAC (Autoclaved Aerated Concrete) ที่ใช้ในการก่อสร้างปัจจุบัน
เพียงแต่เทคโนโลยีที่ใช้ในการผลิตแตกต่างกันยังผลให้การกระจายฟองอากาศของคอนกรีตมวลเบา
CLC
เป็นลักษณะเซลล์ปิดฟองอากาศไม่ต่อเนื่องทำให้ลดโอกาสเกิดเชื้อราจากความชื้นซึมสะสมผ่านได้ยากกว่าคอนกรีตมวลเบา
AAC ทั่วไป และมีความแข็งแกร่งรองรับการยึดเจาะแขวนของที่มีน้ำหนักมากได้

ในปัจจุบันทางบริษัทได้มีการพัฒนาผลิตภัณฑ์ที่รองรับต่อความต้องการและการใช้งานมากขึ้นโดยได้พัฒนาสูตร
D815 ซึ่งทำให้บล็อกคอนกรีตมวลเบามีน้ำหนักเบาลง สะดวกต่อการทำงาน

คอนกรีตมวลเบาดีคอน เหมาะกับงานก่อสร้างอาคาร ทั้งอาคารเรียน คอนโดมิเนียม สำนักงาน
โรงเรียน ทาวน์เฮาส์และบ้านเดี่ยวพักอาศัยทั่วไป
ทำให้ก่อสร้างได้อย่างรวดเร็วและประหยัดค่าใช้จ่าย อีกทั้งมั่นคงแข็งแรงสวยงาม

[]

(1.2) การตลาดและภาวะการแข่งขัน

กลยุทธ์การแข่งขัน

-   บริษัทสามารถผลิตผลิตภัณฑ์ที่มีคุณภาพตามมาตรฐานด้วยต้นทุนที่ต่ำกว่าคู่แข่ง
    เนื่องจากบริษัทให้ความสำคัญกับงานวิจัยและพัฒนาอย่างต่อเนื่อง

-   สำหรับเสาเข็ม บริษัทได้เลือกผลิต 3 ขนาด ได้แก่ เสาเข็ม I18 I22
    และI26ในลักษณะการผลิตแบบ Mass Production
    ทำให้ได้ต้นทุนการผลิตต่อหน่วยที่ต่ำกว่าคู่แข่ง

-   บริหารงานอย่างใกล้ชิดด้วยผู้บริหารมืออาชีพที่มีความเข้าใจในธุรกิจและลูกค้า

-   สถานที่ตั้งโรงงานอยู่ในแหล่งวัตถุดิบทำให้ประหยัดต้นทุนค่าขนส่งวัตถุดิบ
    และยังได้เนื้อที่โรงงานในราคาถูก

-   มีความสัมพันธ์อันดีกับเจ้าของแหล่งวัตถุดิบ ทำให้ได้ต้นทุนวัตถุดิบที่มีราคาถูก

-   มีระบบขนส่งสินค้าสำเร็จรูปเอง ทำให้มีความคล่องตัว สามารถควบคุมระบบการจัดส่งได้
    รวมทั้งยังช่วยประหยัดต้นทุนค่าขนส่ง

ลักษณะลูกค้า

สามารถแบ่งลักษณะลูกค้าตามวัตถุประสงค์การใช้งาน ดังนี้

สัดส่วนร้อยละตามยอดขายของบริษัทในปี 2555

+-------------------------------------+---------------+---------------+
| กลุ่มลูกค้า                             | แผ่นพื้น         | เสาเข็ม        |
+-------------------------------------+---------------+---------------+
| 1. บ้านพักอาศัย (บ้านเดี่ยว/ทาวน์เฮาส์)     | 76%           | 94%           |
+-------------------------------------+---------------+---------------+
| 2. คอนโดมิเนียม / อพาทเม้นท์            | 8%            | -             |
+-------------------------------------+---------------+---------------+
| 3. Office สำนักงาน / โรงงาน          | 14%           | 3%            |
+-------------------------------------+---------------+---------------+
| 4. อื่นๆ (สร้างเขื่อน รั้ว)                | 2%            | 3%            |
+-------------------------------------+---------------+---------------+

กลุ่มลูกค้าเป้าหมาย

เป็นกลุ่มลูกค้าข้างต้นในเขตกรุงเทพฯและปริมณฑล 

นโยบายราคา

บริษัทกำหนดราคาตามหลักอุปสงค์อุปทานของตลาด โดยมิให้ราคาถูกเกินไปทำให้เกิด Lead time
ตั้งแต่การสั่งซื้อจนได้รับสินค้านานเกินไป หรือ มิให้ราคาแพงเกินไปจนทำให้เสียฐานลูกค้า
นอกจากนี้บริษัทจะคำนึงถึงปริมาณการสั่งซื้อ เครดิตเทอมที่ผ่านมาของลูกค้า
และการแข่งขันของอุตสาหกรรมเป็นหลัก
จึงทำให้บริษัทต้องปรับราคาให้สอดคล้องกับสภาวะตลาดและการแข่งขันที่มีอยู่ตลอดเวลา

ภาวะอุตสาหกรรม และการแข่งขัน

ภาวะเศรษฐกิจไทยในปี 2555 ขยายตัวร้อยละ 6.4
โดยมีปจจัยสนับสนุนจากการขยายตัวของอุปสงคภายในประเทศและการปรับตัวดีขึ้นของเศรษฐกิจโลกซึ่งเพิ่มขึ้นจากปีก่อนหน้าจากปัญหาข้อจำกัดในภาคการผลิตที่เริ่มคลี่คลายลงตามลำดับ
ประกอบกับอุปสงค์ภาคเอกชน
ทั้งการบริโภคและการลงทุนภาคเอกชนที่สามารถฟื้นกลับสู่ระดับก่อนอุทกภัยได้แล้ว
นอกจากนี้นโยบายของภาครัฐ เช่น การเพิ่มรายได้แรงงานรายวันและเงินเดือนข้าราชการ
การรับจำนำข้าวเปลือก โครงการรถยนต์คันแรก โครงการบ้านหลังแรก
และการทยอยปรับลดภาษีเงินได้นิติบุคคล ยังมีส่วนสนับสนุนการใช้จ่ายภายในประเทศ
ขณะที่การบริโภคและการลงทุนภาครัฐมีบทบาทในการสนับสนุนการฟื้นตัวทางเศรษฐกิจ
โดยเฉพาะการลงทุนภาคเอกชนที่ขยายตัวร้อยละ 21.7
ตามการขยายตัวของเครื่องมือเครื่องจักรและการก่อสร้าง
ด้านการใช้จ่ายภาคครัวเรือนขยายตัวร้อยละ 6.6
ในขณะที่ตลอดทั้งปีการส่งออกสินค้ารูปดอลลาร์สหรัฐที่ขยายตัวสูงถึงร้อยละ 3.2 (ที่มา:
สำนักงานคณะกรรมการพัฒนาเศรษฐกิจและสังคมแห่งชาติ)

ภาพรวมอุตสาหกรรมวัสดุก่อสร้างในปี 2555 มีขยายตัวเพิ่มขึ้นจากปี 2554 ในอัตราร้อยละ 7.8
(ที่มา: สำนักงานคณะกรรมการพัฒนาเศรษฐกิจและสังคมแห่งชาติ) ทั้งนี้ เนื่องจากในปี
2554เป็นผลมาจากการขยายตัวของการก่อสร้างภาครัฐและการก่อสร้างภาคเอกชนรวมถึงการส่งออกซึ่งได้รับผลบวกจากการเริ่มฟื้นตัวของเศรษฐกิจต่างประเทศ

การลงทุนในภาคอสังหาริมทรัพย์มีการขยายตัวดังจะเห็นได้จากการเพิ่มขึ้นของจำนวนที่อยู่อาศัยสร้างเสร็จจดทะเบียนในเขตกรุงเทพฯและปริมณฑลในปี
2555 มีปริมาณเพิ่มขึ้น 37% เมื่อเทียบกับปี 2554 (ที่มา: ศูนย์ข้อมูลอสังหาริมทรัพย์)
ซึ่งเป็นการเป็นการเพิ่มขึ้นของคอนโดมิเนียมเป็นหลักในขณะที่ในกลุ่มบ้านพักอาศัยทั้งบ้านแฝดและทาวน์เฮาส์มีการหดตัวลง
(คอนโดมิเนียม 86%, บ้านเดี่ยว +1%, บ้านแฝด -18%, ทาวเฮ้าส์ -15%, อาคารพาณิชย์ 48%)
ดังนั้นจะเห็นได้ว่าตลาดที่เป็นกลุ่มลูกค้าเป้าหมายของบริษัทมีการเปลี่ยนแปลงจากปี 2554

จากการที่ธุรกิจวัสดุก่อสร้างประเภทแผ่นพื้นสำเร็จรูปและเสาเข็มรูปตัวไอเป็นอุตสาหกรรมที่เข้าออกได้ง่ายจึงมีผู้ผลิตหลายรายซึ่งเป็นปัจจัยที่ทำให้เกิดภาวะการแข่งขันทางด้านราคาค่อนข้างสูง
อย่างไรก็ตามทางบริษัทฯได้ใช้นโยบายทางด้านการมุ่งเน้นการผลิตที่มีประสิทธิภาพ
การบริหารจัดการที่ดี การควบคุมคุณภาพทุกขั้นตอน
รวมถึงการให้บริการที่ดีเพื่อสร้างความพึงพอใจกับกับกลุ่มลูกค้าเพื่อสร้างความได้เปรียบเหนือคู่แข่ง

วัตถุดิบ

+----------------------+------------+--------------------+------------+
| แผ่นพื้น                |            | เสาเข็ม             |            |
+----------------------+------------+--------------------+------------+
| วัตถุดิบหลัก             | จำนวน      | วัตถุดิบหลัก           | จำนวน      |
|                      | Supplier   |                    | Supplier   |
+----------------------+------------+--------------------+------------+
| ปูนซีเมนต์              | 1          | ปูนซีเมนต์            | 1          |
+----------------------+------------+--------------------+------------+
| หิน                   | 3          | หิน                 | 3          |
+----------------------+------------+--------------------+------------+
| ทราย                 | 3          | ทราย               | 3          |
+----------------------+------------+--------------------+------------+
| ลวด PC Wire          | 2          | ลวด PC Wire        | 2          |
+----------------------+------------+--------------------+------------+
| เหล็กหูยก เหล็กหูคล้อง    | 1          | เหล็กเพลท           | 1          |
| เหล็กเส้นเชื่อมข้าง       |            | เหล็กหูยกเสาเข็ม      |            |
| เหล็กแผ่นเชื่อมข้าง       |            | เหล็กต่อปลอก         |            |
|                      |            | เหล็กหนวดกุ้ง         |            |
+----------------------+------------+--------------------+------------+
| น้ำยาผสมคอนกรีต        | 2          | น้ำยาผสมคอนกรีต      | 2          |
+----------------------+------------+--------------------+------------+
| น้ำยาทาแบบ            | 1          | น้ำยาทาแบบ          | 1          |
+----------------------+------------+--------------------+------------+
|                      |            | ลวดปลอกลูกตั้ง        | 1          |
+----------------------+------------+--------------------+------------+

บริษัทฯดำเนินธุรกิจมานานและมีความสัมพันธ์อันดีกับ Supplier เหล่านี้
ทำให้มั่นใจได้ในด้านของราคา การส่งของ รวมทั้งคุณภาพของวัตถุดิบ อย่างไรก็ตาม
วัตถุดิบดังกล่าวข้างต้นส่วนใหญ่จัดว่าเป็นวัตถุดิบประเภทที่จัดหาได้ไม่ยาก
ทำให้บริษัทมีความเสี่ยงในเรื่องของการจัดหาวัตถุดิบน้อยมาก ถึงแม้ว่าในปัจจุบันจะมีการสั่งของจาก
Supplier ไม่กี่รายในวัตถุดิบแต่ละชนิด ทั้งนี้เพื่อผลประโยชน์สูงสุดทางธุรกิจ

(1.3) ผลกระทบต่อสิ่งแวดล้อม

ที่ตั้งของโรงงานอยู่นอกเขตชุมชนและไม่มีผลกระทบต่อสิ่งแวดล้อม

(1.4) งานที่ยังไม่ส่งมอบ

ณ สิ้นปี 2555 บริษัทไม่มีงานที่ยังไม่ได้ส่งมอบที่มีมูลค่าสูงตั้งแต่ร้อยละ10
ขึ้นไปของรายได้รวมตามงบรวมปี 2555

(1) ธุรกิจพัฒนาอสังหาริมทรัพย์

  (2.1) ลักษณะของผลิตภัณฑ์

บริษัทดำเนินการธุรกิจขายและให้เช่าโรงงานสำเร็จรูปขนาดย่อม (Mini Factory)
และโครงการบ้านเดี่ยวสร้างเสร็จก่อนขายผ่านบริษัทย่อย คือ บริษัท อรดา จำกัด ซึ่งปัจจุบันมี 2
โครงการ คือ

1. อรดาแฟคตอรี่แลนด์ ซึ่งเป็นโครงการโรงงานสำเร็จรูปที่รวม โรงงาน สำนักงาน ที่พักอาศัย
ไว้ในยูนิตเดียวกัน บนเนื้อที่ 200 ตร.วา พื้นที่ใช้สอยกว่า 720 ตร.ม.
เน้นการวางผังอย่างเป็นระบบ พร้อมสาธารณูปโภคมาตรฐาน โดยใน 1 ยูนิตจะประกอบด้วย :

+---------+---------------------------+-------------------------------+
| ชั้น      | พื้นที่ใช้สอย                  | ขนาด                          |
+---------+---------------------------+-------------------------------+
| 1       | -   ส่วนโรงงาน             | -   16 X 24 = 384 ตร.ม.       |
|         |                           |                               |
|         | -   สำนักงาน               | -   12 X 7.5 = 90 ตร.ม.       |
+---------+---------------------------+-------------------------------+
| 2       | สำนักงาน                   |   16 X 7.5 = 120 ตร.ม.        |
+---------+---------------------------+-------------------------------+
| 3       | ที่พักอาศัย                   |   16 X 7.5 = 120 ตร.ม.        |
+---------+---------------------------+-------------------------------+

โครงการตั้งอยู่บนถนนพหลโยธิน-ลำลูกกา คลอง 8 อำเภอลำลูกกา จังหวัดปทุมธานี
โดยภายในโครงการประกอบด้วยไฟฟ้า 3 เฟส 4 สาย โทรศัพท์ น้ำบาดาล
ถนนคอนกรีตเสริมเหล็กพร้อมท่อระบายน้ำ-ทางเท้ากว้าง 16 เมตร พร้อมระบบรักษาความปลอดภัย
24 ชม.

ทั้งนี้บริษัทได้ขออนุญาตจัดสรรจากกรมที่ดินเป็นพื้นที่จัดสรรเพื่ออุตสาหกรรม
โดยลูกค้าของโครงการที่เช่าหรือซื้อจะไปทำเรื่องขออนุญาตประกอบกิจการโรงงานจากกระทรวงอุตสาหกรรมต่อไป

2. โครงการประเภทที่อยู่อาศัยของบริษัทอรดา

โครงการบ้านอรดา-ลำลูกกาคลอง 8 โครงการตั้งอยู่บนถนนเลียบคลอง 8 อำเภอลำลูกกา
จังหวัดปทุมธานี ทั้งนี้บริษัทได้ใบอนุญาตจัดสรรเลขที่ 36/2549 เป็นโครงการบ้านเดี่ยว
สำหรับพักอาศัยและอาคารโฮมออฟฟิศ สร้างบนเนื้อที่ 23 ไร่ ปัจจุบันมียอดขายแล้วกว่า 90%

โครงการดีซิโอ้-ราชพฤกษ์ (อรดา-ราชพฤกษ์) โครงการบ้านเดี่ยว 2 ชั้น จำนวน 94 หลัง
บนที่ดิน 20 ไร่ 2 งานเศษ บริเวณถนนราชพฤกษ์ จังหวัดนนทบุรี
เพื่อสาธิตการใช้สินค้าของทางดีคอนฯ บริษัทได้ใบอนุญาตเลขที่ 91/2554 มียอดขายแล้วประมาณ
20%

โครงการดีซิโอ้คอนโด-งามวงศ์วาน โครงการอาคารชุด 8 ชั้น จำนวน 4 อาคาร รวม 792 ยูนิต
บนที่ดิน 7 ไร่เศษ บริเวณซอยงามวงศ์วาน 2 (ซอยดวงมณี) หลังกระทรวงสาธารณสุข
จังหวัดนนทบุรี ปัจจุบันอยู่ระหว่างการยื่นขออนุญาตด้านสิ่งแวดล้อม (EIA)
คาดว่าจะเริ่มก่อสร้างประมาณกลางปี 2556 และ คาดว่าจะแล้วเสร็จประมาณปลายปี 2557

  (2.2) การตลาดและภาวะการแข่งขัน

กลยุทธ์การแข่งขัน

-   โครงการแฟคตอรี่แลนด์ตั้งอยู่ในเขตพื้นที่สีม่วง ซึ่งสามารถสร้างโรงงานได้และอยู่ในเขตชุมชน
    ทำให้มีกำลังซื้อและมีแรงงานเพียงพอที่จะรองรับกับธุรกิจของผู้ประกอบการซึ่งเป็นลูกค้าของโครงการ
    อีกทั้งยังอยู่ในทำเลที่สามารถเดินทางได้สะดวกด้วยถนนวงแหวนกาญจนาภิเษกซึ่งเป็นส่วนเสริมศักยภาพในระบบขนส่งและการเดินทาง

-   โครงการจัดสรรดีซิโอ้-ราชพฤกษ์ ตั้งอยู่ในทำเลที่เดินทางได้สะดวก
    อยู่ในแหล่งที่เป็นความเจริญและเป็นที่ต้องการของกลุ่มเป้าหมาย
    มีระบบขนส่งประเภทรถไฟฟ้ารองรับคือแนวรถไฟฟ้าสายสีม่วง
    นอกจากนี้ยังได้ออกแบบให้มีความแตกต่างและตอบสนองความต้องการของกลุ่มลูกค้า

-   โครงการดีซิโอ้คอนโด-งามวงศ์วาน อยู่ในระหว่างการพัฒนาแบบเพื่อเริ่มเปิดขายในไตรมาสที่
    2 ของปี 2556 โดยมีการออกแบบให้เป็นคอนโดสไตล์รีสอร์ทที่มีสวนและสระว่ายน้ำขนาดใหญ่
    ตอบความต้องการการใช้ชีวิตของคนทำงานที่ต้องการพักผ่อนในที่อยู่อาศัยที่แวดล้อมด้วยธรรมชาติในขณะเดียวกันก็สามารถเดินทางเข้าสู่ใจกลางเมืองได้อย่างสะดวกสบาย
    เมื่อออกจากโครงการสามารถเดินทางเข้าสู่ทางด่วนงามวงศ์วานได้โดยไม่ต้องผ่านถนนใหญ่และใกล้กับสถานีรถไฟฟ้าสายสีม่วงสถานีติวานนท์เพียง
    10 นาที

-   บริษัทฯมีความได้เปรียบทางด้านต้นทุนการก่อสร้างเนื่องจากใช้วัสดุที่เป็นผลิตภัณฑ์ของบริษัทแม่คือ
    แผ่นพื้น, เสาเข็ม, และอิฐมวลเบาดีคอน

ลักษณะลูกค้าและกลุ่มลูกค้าเป้าหมาย

-   กลุ่มลูกค้าของโครงการอรดาแฟคตอรี่แลนด์เป็นผู้ประกอบการธุรกิจขนาดกลางและขนาดเล็ก
    (SME) ผู้ทำงานบริเวณใกล้เคียง และยังคงกลุ่มเป้าหมายของบริษัทไว้

-   ในส่วนของกลุ่มลูกค้าโครงการบ้านจัดสรรดีซิโอ้-ราชพฤกษ์
    วางเป้าหมายไว้เป็นกลุ่มลูกค้าระดับกลางที่อยู่บริเวณจังหวัดนนทบุรี
    และทำงานบริเวณกรุงเทพปริมณฑลที่มีระดับรายได้ตั้งแต่ 50,000 บาทขึ้นไป อายุอยู่ในช่วง
    35-50 ปี

-   สำหรับโครงการดีซิโอ้คอนโด-งามวงศ์วาน วางเป้าหมายลูกค้าอยู่ระดับกลาง-ล่าง
    ที่อยู่บริเวณใกล้เคียง ในส่วนของจังหวัดนนทบุรีส่วนที่ติดกับกรุงเทพฯ ระดับรายได้ตั้งแต่
    20,000 บาท อายุในช่วง 25-45 ปี

นโยบายราคา

-   สำหรับโครงการอรดาแฟคตอรี่แลนด์ บริษัทกำหนดราคาขาย
    และค่าเช่าอยู่ในระดับราคาที่แข่งขันได้ ทั้งนี้การเช่าโรงงาน
    บริษัทจัดทำสัญญาเช่ากับลูกค้ามีระยะเวลาครอบคลุม 3 ปี

-   โครงการบ้านจัดสรรดีซิโอ้-ราชพฤกษ์ กำหนดราคาให้อยู่ในช่วง 4-6 ล้านบาท

-   ในส่วนของโครงการดีซิโอ้คอนโด
    ได้พัฒนารูปแบบและฟังก์ชั่นการใช้งานให้อยู่ในเกณฑ์ดีขณะที่กำหนดราคาขายให้ค่อนข้างถูกกว่าคู่แข่งในย่านใกล้เคียงเพื่อชูจุดเด่นในด้านความคุ้มค่า
    โดยกำหนดราคาเริ่มต้นที่ 8.9 แสนบาท

  การจัดจำหน่ายและช่องทางการจัดจำหน่าย

-   อรดาแฟคตอรี่แลนด์ นอกจากการติดต่อกับลูกค้าเป้าหมายโดยตรงแล้ว
    ลูกค้าส่วนใหญ่ของทางบริษัทจะเข้ามาติดต่อจากป้ายโฆษณาหน้าโครงการ
    ได้รับข้อมูลข่าวสารการแนะนำจากลูกค้าเดิมในโครงการ

-   สำหรับโครงการดีซิโอ้ทั้งสองโครงการ จะใช้การประชาสัมพันธ์ทางป้ายโฆษณา ป้ายบอกทาง
    นิตยสารรหนังสือพิมพ์ อินเทอเน็ตประเภทสังคมออนไลน์
    และเว็บไซต์ในการให้ข้อมูลข่าวสารประชาสัมพันธ์โครงการ

  วัตถุดิบ

  วัตถุดิบหลักในการก่อสร้างโครงการ ได้แก่ ที่ดิน และวัสดุก่อสร้าง หลักๆ เช่น แผ่นพื้น เสาเข็ม
  อิฐมวลเบา คอนกรีต เหล็กเส้น เหล็กรูปพรรณ แผ่นหลังคา ระบบไฟฟ้าส่องสว่าง
  ระบบสุขาภิบาล สีทาอาคาร ประตูหน้าต่าง
  โดยทางบริษัทเปิดประมูลกับผู้รับเหมาก่อสร้างทั้งในส่วนของค่าแรงและค่าวัสดุ ยกเว้นแผ่นพื้น,
  เสาเข็ม, และอิฐมวลเบา ซึ่งเป็นผลิตภัณฑ์หลักของบริษัท
  ซึ่งที่ผ่านมามีผู้รับเหมาก่อสร้างหลักที่เคยร่วมงานมาด้วยกันประมาณ 2-3
  รายและมีความสัมพันธ์ที่ดีและยาวนานมา

  (2.3) ผลกระทบต่อสิ่งแวดล้อม

-   สำหรับโครงการอรดาแฟคตอรี่แลนด์
    แต่ละยูนิตทางเจ้าของโรงงานจะจัดตั้งระบบบำบัดน้ำเสียกันเองตามคุณภาพของน้ำเสียในแต่ละโรงงานโดยต้องผ่านเกณฑ์ตามที่กรมโรงงานกำหนด
    ทั้งนี้ทางโครงการได้มีระบบสุขภิบาลให้ทั้งแต่ละยูนิตในเบื้องต้นตามพรบ.จัดสรร

-   ในส่วนของโครงการจัดสรรนั้นได้จัดทำระบบดักไขมันในแต่ละยูนิต
    และมีระบบบำบัดน้ำเสียรวมของโครงการตามพรบ.จัดสรร

  (2.4) งานที่ยังไม่ส่งมอบ

ณ สิ้นปี 2555 บริษัทมีบ้านที่ลูกค้าจองและรอโอนในปี 2556 จำนวน 7 หลัง มูลค่ารวมประมาณ 30
ล้านบาท

2.4 การวิจัยและพัฒนา

ในปี 2555 ที่ผ่านมาบริษัทฯ
ได้ทำการวิจัยและพัฒนาสำหรับผลิตภัณฑ์หลักของบริษัทในลักษณะเป็นการวิจัยและพัฒนาผลิตภัณฑ์เป็นการภายในโดยทีมวิศวกรของบริษัทฯ

  -----------------------------------------------------------------------
  งานวิจัยและพัฒนา

  1. งานพัฒนาคานเสาคอนกรีตสำเร็จรูป

  2. งานลดค่าใช้จ่ายหูยกแผ่นพื้นคอนกรีตสำเร็จรูป

  3. การควบคุมระยะเวลาการบ่มน้ำ เพื่อเพิ่มความแข็งแรงให้กับคอนกรีต

  4. การปรับปรุงรูปแบบทับหลังรั้วสำเร็จรูป เพื่อความสะดวกในการติดตั้ง

  5. การปรับปรุงกระบวนการผลิตด้วยวิธี Lean เพื่อลดปริมาณของเสียที่เกิดจากการผลิต
  -----------------------------------------------------------------------